b'\n_START_ARTICLE_\nBraco Doblekar\n_START_SECTION_\nBiografija\n_START_PARAGRAPH_\nJo\xc5\xbee Doblekar, kasneje je dobil nadimek Braco, se je rodil leta 1944 v Sv. Juriju pri Grosupljem. S 13. leti in pol je prvi\xc4\x8d nastopil v radijski oddaji "Na vasi" prav v Kulturnem domu Grosuplje s kvintetom \xc5\xa0tefana Bi\xc5\xa1\xc4\x8daka, s katerim je potem veliko nastopal po veselicah. Od takrat naprej tako reko\xc4\x8d \xc5\xa1e ni od\xc5\xa1el z odra. S prihodom v Ljubljano se je pridru\xc5\xbeil kvintetu Veseli \xc5\xa0entvi\xc5\xa1\xc4\x8dani, ki so bili v tistem \xc4\x8dasu eni izmed redkih, ki so posneli skladbo na radiu._NEWLINE_Po odslu\xc5\xbeenem voja\xc5\xa1kem roku je od\xc5\xa1el v tujino, najprej s kvartetom Toneta Perkota in kasneje z mednarodnim ansamblom The Generals, v katerem sta igrala tudi Tihomir Pop Asanovi\xc4\x87 in \xc4\x8carli Novak. Kasneje se je skupini pridru\xc5\xbeil \xc5\xa1e Janez Bon\xc4\x8dina. Ko so se vrnili v Jugoslavijo, so imeli turnejo "Adriatic Show". Po razpadu skupine The Generals so v Ljubljani leta 1972 ustanovili slovenski glasbeno skupino Srce. Zasedbo skupine Srce so sestavljali pevec in ustanovitelj Janez Bon\xc4\x8dina Ben\xc4\x8d, bas kitarist \xc4\x8carli Novak, kitarist Marjan Malikovi\xc4\x8d, bobnar Pavle Risti\xc4\x87 in Braco. Braco se je po razpadu skupine Srce pridru\xc5\xbeil skupini September, ki sta jo ustanovila Asanovi\xc4\x87 in Ben\xc4\x8d. Poleg njiju in Braca, so v prvi zasedbi skupine bili \xc5\xa1e Pero Ugrin, \xc4\x8carli Novak in Ratko Divjak. Njihova glasba je zdru\xc5\xbeevala jazz in rock in je bila odmevna tudi v mednarodnem prostoru. September je bil neke vrste ambasador jugoslovanskega rocka v tujini; v obdobju 1976\xe2\x80\x931979 so gostovali v Vzhodni Evropi, Sovjetski zvezi, Belgiji, Italiji, na Kubi, v Nem\xc4\x8diji, Franciji in nazadnje v ZDA, kjer so posneli svoj drugi album._NEWLINE_Po vrnitvi v Slovenijo je Braco delal kot producent v studiu Akademik. Od leta 1981 do 1983 je bil \xc4\x8dlan zelo uspe\xc5\xa1ne skupine Hazard. Njihova prva pesem je bila Vsak je sam, vse naslednje skladbe pa so tudi postale uspe\xc5\xa1nice (Marie, Kopalnico ima, Bistro, Najlep\xc5\xa1e pesmi, Nena ...)._NEWLINE_Posnel je dva samostojna albuma, sodeloval na preko tridesetih albumih kot glasbenik in \xc5\xa1e na mnogo ve\xc4\x8d kot glasbeni producent._NEWLINE_Da bi bil bli\xc5\xbeje svoji mami, se je preselil v Grosuplje in za\xc4\x8del pou\xc4\x8devati na Glasbeni \xc5\xa1oli Grosuplje. V \xc5\xa1olskem letu 1997/98 je ustanovil Big Band Glasbene \xc5\xa1ole Grosuplje, kasneje pa \xc5\xa1e Big Band DOM (Dobrepoljski orkester mladih), ki obstaja \xc5\xbee 12 let._NEWLINE_Leta 2012 se je Braco kot glasbeni pedagog upokojil. \xc5\xa0e vedno pa je umetni\xc5\xa1ki vodja Big Banda DOM._NEWLINE_Braco je dobitnik dveh najve\xc4\x8djih ob\xc4\x8dinskih nagrad; nagrade z zlatim znakom ob\xc4\x8dine Grosuplje in priznanja ob\xc4\x8dine Dobrepolje za izjemno uspe\xc5\xa1nost in ustvarjalnost na glasbeno-pedago\xc5\xa1kem podro\xc4\x8dju.'